LISA

Ülevaade võimalustest

Liikmesriigid, sidusrühmad ja akadeemilistes aruteludes osalejad on pakkunud välja mitu võimalust võtta erakorralisi meetmeid selleks, et piirata kõrgete elektrihindade mõju. Nende eesmärk on pakkuda leevendust lõpptarbijatele, kahjustamata samas pikemas perspektiivis rohelise kokkuleppe üldiste eesmärkide (sealhulgas CO2 heite vähendamine ja energiatõhusus) saavutamist. Edu saavutamiseks peavad need ajutised ja sihipärased erakorralised võimalused olema eelarveliselt hallatavad ning need ei tohiks ohustada varustuskindlust ega võrdseid tingimusi siseturul. Võimalustes kirjeldatud eeliste ja puuduste ulatus sõltub nende võimaluste kavandamise üksikasjadest. I – Elektriturule sekkumise meetmed, mis hõlmavad rahalist hüvitist tarbijatele

A.Sekkumised jaemüügi tasandil: tarbijate otsene toetamine vautšeritega, maksutagastustega või energiavahendaja kaudu

REPowerEU teatises kuulutati välja uus riigiabi ajutine kriisiraamistik. See raamistik võimaldab piiratud otsetoetusi ja likviidsustoetust kõigile ettevõtjatele, keda otseselt või kaudselt mõjutab Venemaa agressioon Ukraina vastu, või kehtestatud sanktsioonid või vastumeetmed; samuti hõlmab see raamistik abi ettevõtetele, eelkõige suure energiakasutusega ettevõtetele, et hüvitada osa nende energiakuludest. Teatises selgitatakse ka, et praeguses olukorras on liikmesriikidel võimalik reguleerida jaehindu kõigi kodumajapidamiste ja mikroettevõtjate jaoks.

Teine viis kodutarbijate, eelkõige vaeste ja vähekaitstud tarbijate (kuid ka ettevõtete) kaitsmiseks oleks see, kui liikmesriigid kasutaksid energiavahendajaga mudelit, mille kohaselt riigi kontrolli all olev üksus ostab turult elektrit ja teeb selle teatavatele tarbijate kategooriatele kättesaadavaks – otse või tarnijate kaudu – praegustest turuhindadest madalamate hindadega, mis põhinevad näiteks täitmishinnal. Et vältida ühtse turu moonutusi, tuleks hoolikalt hinnata sellise lähenemisviisi laiendamist kaugemale sellest, mis on ette nähtud kehtiva elektridirektiivi artikliga 5 ja riigiabi eeskirjadega,

Enamikku neist meetmetest saab võtta riigisiseselt.

Eelised

Kuna need võimalused on suunatud otseselt tarbijatele, on need eriti tõhusad selleks, et leevendada kõrgete hindade mõju lõppkasutajatele. Need võimaldavad liikmesriikidele paindlikkust toetatavate kodu- ja äritarbijate kategooriate osas, võttes arvesse riigi olusid ja konkurentsieeskirju. Liikmesriigid, kes soovivad rakendada energiavahendajaga mudelit, peaksid otsustama kavandamise üksikasjad, sealhulgas müügimahud ja selle, millised konkreetsed tarbijate kategooriad ja tarnijad saaksid seda võimalust kasutada. Komisjon võiks anda suuniseid selle kohta, kuidas sellist mudelit rakendada, et tagada ühtsel turul võrdsed tingimused ja aus konkurents.

Puudused

See võimalus võib piirata konkurentsi jaemüügiturgudel; seda puudust tuleks leevendada sellega, et tagatakse kõigi tarnijate õiglane ja mittediskrimineeriv kohtlemine. . Kuidas oleks võimalik seda energiavahendajaga mudeli puhul saavutada, näitavad REPowerEU teatisele lisatud suunised reguleeritud hindade kohta.

Kui suur osa tarbijatest saab toetust kogu hinnatõusu kompenseerimiseks, on neil vähem stiimuleid vähendada oma tarbimist. Nagu kõik tarbijakulusid vähendavad võimalused, võib see suurendada fossiilkütuste kasutamist, ELi sõltuvust impordist ja varustuskindlusega seotud probleeme. Selle võimaluse teostatavus sõltub liikmesriikide eelarvelistest vahenditest.

Kulud